Den aarhusianske pizza-legende og indehaver af Mackie's Pizza & Cantina, Michael John Lee - populært kaldet Mickey Lee - er død, 67 år gammel.

Det bekræftes af Kirsten Puggaard fra forlaget Lemuel Books, der har skrevet bogen 'Mackie's Pizza - Pizzakongen' sammen med Mickey Lee. Hun udtaler sig på familiens vegne på nuværende tidspunkt.

Hun fortæller, at Mickey Lee torsdag netop havde været ude at vinterbade og var helt normal. Men pludselig hører en fra personalet et brag og finder ham for enden af en trappe.

- Der er han åbenbart faldet sammen. Han var livløs, fortæller Kirsten Puggaard til Ekstra Bladet.

Der blev straks tilkaldt en ambulance, der kørte ham til Skejby Sygehus, hvor han blev lagt i respirator. Men han havde fået en massiv hjerneblødning.

Efter samtale med lægerne i dag, fredag, besluttede familien at slukke for respiratoren, fortæller Kirsten Puggaard.

Personalet på restauranten er blevet informeret om dødsfaldet fredag eftermiddag.